JMT เผยงบฯ Q3/58 กำไรลด 35% หลังเจอต้นทุน-ค่าใช้จ่ายและบริหารเพิ่มขึ้น
JMT เผยงบฯ Q3/58 กำไรลด 35% โดยงบฯ Q3/58 มีกำไรสุทธิ 21.73 ลบ. ลดลง 35% จากปีก่อนที่มีกำไร 33.36 ลบ. ขณะที่ งวด 9 เดือนมีกำไร 77.55 ลบ. เพิ่มขึ้น 1% จากปีก่อนที่มีกำไร 76.77 ลบ. เนื่องจากบริษัทมีต้นทุน รวมถึงค่าใช้จ่ายและบริหารเพิ่มขึ้นเพื่อรองรับการซื้อหนี้เข้ามาบริหารมากขึ้นอย่างต่อเนื่อง
15 พ.ย. 2558

บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีกำไรสุทธิ 21.73 ล้านบาท หรือมีกำไรสุทธิ 0.06 บาทต่อหุ้น ลดลง 35% จากช่วงเดียวกันของปีก่อนที่มีกำไรสุทธิ 33.36 ล้านบาท หรือมีกำไรสุทธิ 0.11 บาทต่อหุ้น
ขณะที่ ผลการดำเนินงานช่วง 9 เดือนแรกมีกำไรสุทธิ 77.55 ล้านบาท หรือ 0.23 บาทต่อหุ้น เพิ่มขึ้น 1% จากช่วงเดียวกันของปีก่อนที่มีกำไรสุทธิ 76.77 ล้านบาท หรือ 0.26 บาทต่อหุ้น
สำหรับผลการดำเนินในไตรมาส 3  ที่มีกำไรลดลง มีสาเหตุหลักมาจากที่บริษัทมีต้นทุนขายเพิ่มขึ้น โดยเกิดจากจำนวนพนักงานที่เพิ่มมากขึ้นเพื่อรองรับการซื้อหนี้เข้ามาบริหารมากขึ้นอย่างต่อเนื่อง ประกอบกับค่าใช้จ่ายทางกฎหมายที่เพิ่มขึ้นจากการฟ้องร้องลูกหนี้จากการซื้อหนี้ด้อยคุณภาพที่เพิ่มมากขึ้น
ขณะเดียวกันบริษัทมีค่าใช้จ่ายในการขายและบริหารรวมทั้งค่าเช่าอาคารสำนักงานจากการขยายพื้นที่รองรับจำนวนพนักงานที่เพิ่มขึ้นและค่าเสื่อมราคาของทรัพย์สินจากการขยายงานเพื่อรองรับการซื้อหนี้ด้อยคุณภาพเข้ามาบริหารและการขยายฐานธุรกิจสินเชื่อที่เพิ่มมากขึ้น